עם היעלמותו של סם (או מותו, לידיעת המשפחה) אחיו טומי מבקש לשפר את מעמדו במשפחה, ומביא עמו חברים ותיקים כעזרה בשיפוץ המטבח של גרייס והילדות. גרייס מתחילה במתינות להסיר את יחסה הקריר אל טומי, ותוך התאבלות משותפת, השניים מתחילים להתקרב ולבסוף מתנשקים. לאחר הנשיקה, הם מתחרטים ומחליטים לקטוע כל התפתחות במערכת היחסים; למרות זאת טומי ממשיך להתחבב על בנותיה של גרייס ולקבל את אישורן עליו, ובכך נכנס למשפחה ולחיי הילדות.
בינתיים, סם וג'ו סובלים מעינויים משוביהם. אלו מכריחים אותם להשתתף בסרטון בו הם יראו מתריסים נגד כניסת צבא ארצות הברית לאפגניסטן, ויבקשו מהפלוגה לבטל את המשימה. למרות הלחץ הרב מהשובים, רק ג'ו קורס תחת הלחץ, והחוטפים מרגישים כי אין להם בו תועלת, עקב כך הם מכריחים את סם, תחת איומי אקדח, להרוג את ג'ו בעזרת צינור. לאחר זמן מה, סם מחולץ. כאשר סם חוזר לביתו, הוא שרוע בהלם פרנואידי וקריר, ומראה סימנים קשים של הפרעת דחק פוסט-טראומטית. מלבד העובדה שסם אינו מסביר למשפחתו מה קרה לו באפגניסטן, הוא משקר לאלמנתו של ג'ו כי אינו יודע כיצד ג'ו נהרג. בנוסף, סם מאמין כי אשתו בגדה בו עם אחיו טומי, בזמן היעדרותו.
במהלך מסיבת יום ההולדת של הבת הצעירה מגי, איזבל הנמלאת תחושות ריקנות וקנאה מצהירה כי מחשבותיו הפרנואידיות של אביה נכונות: טומי וגרייס אכן שכבו. לאחר חזרת המשפחה הביתה, סם חווה התמוטטות עצבים, במהלכה הורס את המטבח החדש והמשופץ ושולף אקדח מסוג ברטה 92 לעבר אחיו טומי, שבאותו הרגע מגיע ומנסה להרגיעו.
לאחר סצנה מותחת ועמוסת רגשות, המשטרה מגיעה, ובעקבותיה נוצר עימות אלים בין מחנות הדמויות. בשיא העימות סם מכוון את האקדח אל עבר ראשו וכמעט מבצע התאבדות, אך לבסוף מוותר כשמבחין בתגובותיהם של אשתו ואחיו. סם מובא לבית חולים פסיכיאטרי. גרייס מבקרת אותו ואומרת לו שאם לא יספר לה את אשר על רוחו, הוא יאבד אותה לעד. תוך שמתמודד עם האולטימטום שניצב מולו, סם לבסוף נפתח אודות מקור כאבו, ומתוודה מול גרייס על שרצח את חברו; זאת משלימה עם דבריו והשניים מתאחדים.
ביקורות, הכנסות ומועמדויות.
הכנסות.
בסוף השבוע בו הוקרן לראשונה, קטף הסרט את המקום השלישי בהכנסות עם 9,527,848 דולר, מאחורי והזדמנות שנייה. מאז הקרנת הבכורה גרף הסרט 43,318,349 דולר ברחבי העולם.
ביקורות.
הסרט זכה לביקורות חיוביות ממבקרי הקולנוע. אתר הביקורות Rotten Tomatoes העניק לסרט ציון 63% בהתבסס על 150 ביקורות, עם רייטינג ממוצע של 6.2 מתוך 10. הקונצנזוס בקרב מבקרי האתר נראה בציטוט "הסרט מבוצע יותר כמלודרמה מסורתית מאשר כסרט של סוסנה בייר שנתן את ההשראה המקורית, אך 'אחים' של ג'ים שרידן נהנה מביצוע איתן של שלושת מוביליו".
באתר הביקורות Metacritic, ניתן לסרט רייטינג של 58 מתוך 100 בהתבסס על 31 ביקורות. מגווייר קיבל שבחים רבים שניתנו בפה אחד על הופעתו הדרמטית. רוג'ר איברט אמר כי "הסרט 'אחים' הוא סרטו השולט של טובי מגווייר עד כה, ומעולם לא חזיתי בעומקים שכאלו בתוכו לפני סרט זה".
ריצ'רד רופר מהעיתון שיקגו סאן-טיימס הכתיר את 'אחים' לסרט הטוב ביותר של שנת 2009.
ינס ירמיס
ינס ירמיס (בגרמנית: Jens Jeremies, נולד ב-5 במרץ 1974 בגרליץ שבגרמניה המזרחית) הוא כדורגלן עבר גרמני ששיחק בעמדת הקשר האחורי.
ירמיס נודע ביכולת התיקול ובראיית המשחק שלו. את החלק המרכזי בקריירה שלו העביר בבאיירן מינכן וסייע לה לזכות בליגת האלופות בעונת 2001. כעבור שנה, היה חלק מרכזי בהגעתה של נבחרת גרמניה לגמר מונדיאל 2002.
קריירת מועדונים.
דינמו דרזדן ומינכן 1860.
ירמיס, שגדל בגרמניה המזרחית, הצטרף לדינמו דרזדן בגיל 12. ובשנת 1993, בגיל 19, עלה לבוגרים. ירמיס מיעט לשחק בדינמו דרזדן, ובשנת 1995 עבר למינכן 1860, שם שיחק שלוש עונות, וסייע לקבוצה להעפיל לגביע אופ"א. במהלך שלוש העונות במינכן 1860, צבר ירמיס 30 כרטיסים צהובים ושני כרטיסים אדומים.
באיירן מינכן.
בקיץ 1998 חצה ירמיס את הכביש אל היריבה העירונית המושבעת, באיירן מינכן, בה שיחק עד לתום קריירת המשחק הפעיל שלו בשנת 2006. עם באיירן מינכן זכה ירמיס בשש אליפויות בבונדסליגה, ארבעה גביעים מקומיים, ארבעה סופר-קאפ, זכייה אחת בליגת האלופות בשנת 2001 לאחר ניצחון במשחק הגמר על ולנסיה, ממנו נעדר עקב צבירת כרטיסים צהובים, וזכייה אחת בטורניר הגביע הביניבשתי בשנת 2001, לאחר ניצחון 1-0 בגמר על בוקה ג'וניורס. בשתי העונות האחרונות של ירמיס בבאיירן מינכן, סבל מפציעות רבות ונאלץ לפרוש ממשחק פעיל בגיל 32 בלבד. ירמיס צבר 160 הופעות וכבש שישה שערים במדי באיירן מינכן, כאשר החשוב שבהם היה שער ניצחון על ריאל מדריד בחצי גמר ליגת האלופות, בדרך לזכייה בשנת 2001.
נבחרת גרמניה.
ירמיס ערך בכורה בנבחרת גרמניה בשנת 1997, וייצג את גרמניה במונדיאל 1998, יורו 2000, מונדיאל 2002 בו גרמניה הפסידה בגמר לנבחרת ברזיל, ויורו 2004, בו הודחה גרמניה כבר בשלב הבתים עם שתי נקודות בלבד. לאחר כישלון זה, פרש ירמיס מהנבחרת והצהיר שבכוונתו להשקיע את מאמציו בבאיירן מינכן.
תארים.
עם באיירן מינכן:
דיטר ברנינגר
דיטר ברנינגר (בגרמנית: Dieter Brenninger, נולד ב-16 בפברואר 1944 בארדינג שבגרמניה) הוא כדורגלן עבר גרמני, ששיחק בעיקר בבאיירן מינכן בעמדת החלוץ.
קריירת מועדונים.
ברנינגר החל את הקריירה שלו בקבוצת הנוער של עירו, מועדון הספורט אלטנארדינג. בשנת 1962, בגיל 18, התגלה על ידי באיירן מינכן, ושיחק בקבוצת המילואים בליגה האזורית הדרומית. בשנת 1965 עלה לקבוצה הבוגרת, עמה זכה באליפות אחת בבונדסליגה, ארבעה גביעים מקומיים, וזכייה אחת בגביע אירופה למחזיקות גביע בשנת 1967, לאחר ניצחון 1-0 בגמר מול גלאזגו ריינג'רס. ברנינגר צבר 276 הופעות בבאיירן מינכן, וכבש 127 שערים.
בשנת 1972, לאחר תקופה קצרה ביאנג בויז ברן, עבר לשטוטגרט, בה שיחק ארבע שנים. בשנת 1976 עבר לרוזנהיים 1860, שם מיעט לשחק, ופרש לבסוף בקבוצת נעוריו, מועדון הספורט אלטנארדינג, בשנת 1978.
נבחרת גרמניה.
ברנינגר הופיע פעם אחת בלבד במדי נבחת גרמניה, במשחק מוקדמות מונדיאל 1970 מול אוסטריה.
תארים.
עם באיירן מינכן:
פארא הוקי קרח
פארא הוקי קרח (מאנגלית: Para Ice Hockey; נקרא בעבר הוקי מזחלות, ובאנגלית Sledge hockey או Sled Hockey) הוא משחק קבוצתי שפותח על מנת לאפשר לאנשים בעלי לקות פיזית לשחק הוקי קרח. פארא הוקי קרח הומצא בתחילת שנות ה-60 בסטוקהולם, שוודיה, במרכז שיקום ונחשב לאחד המשחקים הפופולרים ביותר במשחקים הפאראלימפיים.
הוועד הפאראלימפי הבינלאומי משמש גם כגוף העליון שמנהל את הענף בעולם, ומארגן, בנוסף לטורניר הפאראלימפי, גם את אליפויות העולם שלו.
היסטוריה.
בתחילת שנות ה-60, זוג שוודי פיתח מזחלת עבור הוקי קרח על מנת שיוכלו להמשיך לשחק הוקי קרח למרות לקותם הפיזית. העיצוב כלל שני להבי מחליקיים על מסגרת מתכת שאפשרה לדיסקית המשחק לעבור תחתיה. העיצוב הושלם על ידי הרכבת מוטות מעוגלים על ידיות אופניים כתחליף למקלות ההוקי הסטנדרטיים. למרות הקפדה על מדידות הציוד במשחקים הפאראלימפיים, העיצוב כיום דומה לעיצוב המקורי.
למרות חוסר העניין הראשוני בענף, החלה תחרות שכללה 5 קבוצות באירופה בשנת 1971. בשנת 1981 הוקמה הקבוצה הראשונה בבריטניה, זמן קצר לאחר מכן, בשנת 1982 הוקמה הקבוצה הראשונה בקנדה, לעומתן, בארצות הברית הוקמה קבוצת הוקי המזחלות הראשונה רק בשנת 1990. הוקי המזחלות המשיך להתפתח באסטוניה ויפן ובשנת 1994 נכלל כענף במשחקים הפאראלימפיים בלילהאמר שבנורווגיה, בהם זכתה שוודיה במדליית הזהב. בשנת 2010, במשחקים הפאראלימפיים בוונקובר שבקנדה התקיימה לראשונה תחרות לקבוצות מעורבות, בהן הורשו להשתתף גברים ונשים יחד.
חוקים.
חוקי המשחק מאוד דומים לחוקים הרגילים של הוקי קרח כשההבדל העיקרי הוא חוקים לגבי המזחלות עצמן והשחקנים. קובץ החוקים הבינלאומי הראשון נערך בשנת 1990 על בסיס החוקים הקנדים להוקי קרח. החוק הייחודי היחיד לפארא הוקי קרח הוא זה האוסר על התנגשות חזיתית באמצעות המזחלת בשחקן יריב.
ספסל השחקנים וספסל העונשין נמצאים בגובה הקרח על מנת לאפשר כניסה ויציאת שחקנים ללא צורך בעזרה ממאמן או אדם אחר ואף רצפתם עשויה קרח או קרח סינתטי על מנת למנוע נזק ללהבי המזחלות.
כל ציוד השחקנים חייב להיות מאושר על ידי הוועדה לאישור ציוד הוקי, כולל המזחלות, המקלות, הקסדות וכל ציוד מגן אחר.
המקלות בנויים מלהבי מקלות הוקי רגילים אך בזווית גדולה יותר על מנת לאפשר לשחקנים שליטה נוחה בדיסקית. בקצה המקל יש 6 עד 8 שיני מתכת לצורך תנועה, המתבצעת על ידי דחיפת הקרח באמצעות חלקו המשונן של המקל. על שיני המתכת להיות באורך של עד סנטימטר אחד על מנת למנוע נזק לקרח או פציעה לשחקנים אחרים.
פולחן ביזנטי
פולחן ביזנטי (בלטינית: Ritus Byzantinus, ברוסית: Византийский обряд, ברומנית: Rit bizantin' אוקראינית: Візантійський обряд) הוא פולחן ליטורגי בשימוש באופן שוטף בנצרות האורתודוקסית ובכמה כנסיות קתוליות מזרחיות. הוא ידוע גם כ"פולחן יווני" או "פולחן קונסטנטינופול", אך אינו משתמש בשפה היוונית מחוץ לקהילות הדתיות היווניות. לעומת זאת המוזיקה הליטורגית היא ביזנטית.
פולחן זה התפתח במהלך המאה השלישית בקונסטנטינופול ובימינו הוא הפולחן הנפוץ ביותר בעולם אחרי הפולחן הרומי.
הפולחן מורכב מההליטורגיה הקדושה, השעות הקנוניות, סדרי הסקרמנטים, טקסי המעבר, התפילות, הברכות וטקסי גירוש השדים שפותחו בכנסיית קונסטנטינופול.